Йордан Стубел
Кекерица

chitanka.info

Тръгна Кекерица

в долната чаршия,

иска за парица

шарена шамия.

Свилено фустанче —

педя тънко платно,

гривна и коланче

и герданче златно.

Чехълчета нови,

китка за ухото,

та да е готова

утре за хорото.

Ала продавача,

нали е Комара,

взе да я закача,

че е много стара.

Па й се присмива

горе от дюкяна,

че не й отива

свилена премяна.

Ала не дочака

Кекерица стара,

викна и заплака,

та събра пазара.

Струпаха се всички

бръмбари, мушички —

отбор дюкянджии

в дългите чаршии.

Па я натъкмиха

като гиздосия,

па й нагласиха

шарена шамия.

Свилено фустанче

от тъкано платно,

чехли и коланче

и герданче златно.

Пуста Кекерица,

ето я засмяна,

купи за парица

свилена премяна.

Хукна през ливади

с китка на ухото,

дето жабки млади

рипат на хорото…

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.